ፕሬዚዳንት ኢሳይያስ አፍወርቂ ከስልጣን እንዲወርዱ ኤርትራውያን ስደተኞች ጠየቁ
በኢትዮጵያ ከ150ሺ በላይ የሚሆኑትን የኤርትራ ስደተኞችን በመወከል ሰላማዊ ሰለፍ ያደረጉት ኤርትራውያን በኢሳያሰ አፍወርቂ የሚመራው ቡድን በኤርትራ ህዝብ ላይ የሚፈጽመን ግፍና አፈና በማውገዝ ጭምር የተቋውሞ ደብዳቤያቸውን ለአፍሪካ ህብረትና በኢትዮጵያ ውስጥ ለሚገኙ የተለያዩ የውጭ ሀገር ኢምባሲዎች በዛሬ ዕለት አቅርበዋል ።በቅርቡ የዓለም አቀፉ የሰብአዊ መብት ድርጅት ያቀረበው የኤርትራውያን ስቃይ የሚገልጸውን ሪፖርት እንደግፋለን ፤የኤርትራ ህዝብ እያለቀ ነው፤ የዓለም ማህበረሰብ እንዲያድነን እንጠይቃለን ፤ ድምጻችን ይሰማ ፤ኢሳያስ አሸባሪ ገዳይ ነው ፣ኤርትራውያን በአንድነት አፋኙን መንግስት ልናስወግደው ይገባል የሚሉ መፈክሮችን ያሰሙት ኤርትራውያኑ በአዲስ አበባ በሚገኘው የህብረቱ ህንጻ ደጃፍ ላይ ተቃውሞአቸውን ገልጸዋል ።በአፍሪካ ህብረት የኤርትራ ከፍተኛ ዲፕሎማት ሆነው ለአምስት ዓመታት የሰሩት አምባሳዶር መሐመድ ኢድሪስ የኤርትራ ህዝብ በትግሉ የተጎናጸፈውን ነጻነት በአምባገነኑ የኢሳያስ አስተዳደር በመታፈኑ ኤርትራውያን ወደ የተለያዩ  የዓለም ክፍሎች በአሰቃቂ ሁኔታ እየተበተኑ በመሆናቸው ህሊናቸው ሊወቅሳቸው መቻሉን አመልክተዋል ።ኤርትራውያን በአሁኑ ወቅት በመላው ዓለም እያደረጉት ያለው የተቃውሞ ሰለፍ የዓለም አቀፍ የሰብኣዊ መብት ድርጅት ርፖርት ዕውነታዎች ትክክለኛነት ያረጋገጠ በመሆኑ በኤርትራ ለውጥ እንዲመጣ ፣ፍትሕና ዲሞክራሲ እንዲሰፍን ኤርትራውያን በጋራ ሊነሱ እንደሚገባ አምበሳደር መሐመድ አስረድተዋል።የሰላማዊ ሰልፉ አስተባባሪ ዶክተር በረኸት ብርሃነ በበኩላቸው ከትውልድ አገራቸው ከወጡ 10 ዓመት እንደሆናቸውና በሀገራቸው ሰላምና ዲሞክራሲ ጠፍቶ ህዝቡ በስደት ለሞትና አደጋ እየተጋለጠ በመሆኑ የኢሳያስ መንግስት ለመገርሰስ ትክክለኛ ወቅቱ አሁን መሆኑን ተናግረዋል ።የኤርትራ መንግስት በኤርትራ ውስጥ ሰላምና ልማት  ሰፍኗል የሚል ማደናገሪያ የሚያቀርብ ሲሆን እውነታው ግን በአገሪቱ ግድያና አፈና በመንገሱ ምክንያት ባለፉት ዓመታት ከ1 ሚሊየን በላይ ኤርትራውያን ህይወታቸውን ለአደጋ በማጋለጥ ጭምር ወደ የተለያዩ ዓለም አገራት መሰደዳቸውን ቀጥለዋል ብለዋል ።በለንደን ነዋሪ የሆነውና የኤርትራውያንን የስደት ሁኔታ ላይ ጥናት የሚያካሄደው  ወጣት እዮኤል ዮሃንስ በበኩሉ እንደገለጸው  በቀን እስከ 300 የሚደርሱ ኤርትራውያን ወጣቶች ወደ ኢትዮጵያ እየጎረፉ በመሆናቸው ኤርትራ ባዶ እየቀረች መሆኗን አስረድቷል ።አሁን በዓለም  ማህበረሰብ ፊት ኤርትራዊ ነኝ ብሎ መናገር የሚያሳፍረው መሆኑን የገለጸው እዮኤል ይህም አምባገነኑ ኢሳያስ አፍወርቂ በኤርትራ ሰላም ፣ፍትህ ፣ዲሞክራሲን በመርገጡና ከዓለም ቁጥር አንድ ጨቋኝ ሰርዓትን የፈጠረው መሆኑን እንደሆነ  አስገንዝቧል ።ኤርትራውያን እርስ በርስ አይተማመኑም የሚለው የሻዕቢያ መንግሥት የሚነዛው ወሬ መሆኑን የጠቆመው እዮኤል በአሁኑ ወቅት በአገር ውስጥም ሆነ በውጭ አገራት የሚኖሩ ኤርትራውያን  የኢሳያስን  መንግሥት ለመጣል በአንድ ልብ ለመታገል ተዘጋጅተው እንደሚገኙና የዓለም አገራት መንግሥታት፤ የተባበሩት መንግስታት ድርጅትም ሆነ የኢትዮጵያ መንግስት እንዲረዷቸው ጠይቋል ።